**HATÁSVIZSGÁLATI LAP**

1. **Társadalmi hatások**

Az építményadó tárgyi hatálya a helyi adókról szóló 1990. évi C. törvény módosítása következtében már nem terjed ki a reklámhordozókra, így az önkormányzati rendelet vonatkozó részeit hatályon kívül kell helyezni, de tekintettel arra, hogy az adó mértéke 0,-Ft/m2-ben került meghatározásra, az adózókra nincs hatással.

1. **Gazdasági, költségvetési hatások**

A reklámhordozók építményadójának mértéke 2018. január 1. napjától 0,-Ft/m2-ben került meghatározásra, tehát az önkormányzatnak ebből bevétele nem származott, így a rendeletben a rendelet reklámhordozókat érintő részeinek hatályon kívül helyezése az önkormányzat költségvetését nem érinti.

1. **Környezeti hatások**

A rendeletben foglaltak végrehajtásának környezetre gyakorolt hatása nincs.

1. **Egészségi következmény**

A rendeletben foglaltak végrehajtásának egészségi következményei nincsenek.

1. **Adminisztratív terheket befolyásoló hatások**

A rendeletnek adminisztratív terheket befolyásoló hatása elenyésző.

1. **A jogszabály megalkotásának szükségessége, a jogalkotás elmaradásának várható következményei**

A magasabb szintű jogszabályok és a helyi jogalkotás összhangjának megteremtése az önkormányzat jogszabályi kötelezettsége, annak elmaradása mulasztásos törvénysértést idéz elő.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

**ÁLTALÁNOS INDOKOLÁS**

A Kormány a 478/2020. (XI.3.) Korm. rendelet 1. §-ában az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány (a továbbiakban: koronavírus világjárvány) következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki.

Kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint valamennyi képviselő-testületi feladat- és hatáskört a polgármester gyakorolja, az ott meghatározott korlátra tekintettel.

A Magyarország 2021. évi központi költségvetésének megalapozásáról szóló 2020. évi LXXVI. törvény 4. § (1) bekezdés 1-5. pontjai 2020. július 15. napjával hatályon kívül helyezték a helyi adókról szóló 1990. évi C. törvény (a továbbiakban: Htv.) reklámhordozókra vonatkozó rendelkezéseit, amit a jogalkotó az adórendszer egyszerűsítésével indokolt. A módosítás eredményeképpen az építményadó tárgyi hatálya a Htv. értelmében már nem terjed ki a reklámhordozókra, ezért az építményadóról szóló önkormányzati rendelet reklámhordozókra vonatkozó rendelkezéseit hatályon kívül kell helyezni.

**RÉSZLETES INDOKOLÁS**

1. **§-hoz**

A magasabb szintű jogszabályok és a helyi jogalkotás összhangjának megteremtése érdekében a helyi adókról szóló 1990. évi C. törvény reklámhordozókra vonatkozó módosításában foglaltakat a Tiszakécske Város Önkormányzata Képviselő-testületének az építményadóról szóló 19/2015. (X.29.) önkormányzati rendeletében is át kell vezetni. Ennek megfelelően az 1. § hatályon kívül helyező rendelkezéseket tartalmaz.

1. **§-hoz**

A 2. § tartalmazza a hatályba léptető rendelkezést.